**ELŐTERJESZTÉS**

**Szombathely Megyei Jogú Város Közgyűlésének 2020. júniusi ülésére**

**Javaslat önkormányzati tulajdonú ingatlanokkal kapcsolatos döntések meghozatalára**

1. **Javaslat önkormányzati tulajdonú ingatlanok értékesítésére kiírt pályázati felhívások elfogadására**

**059/4 hrsz.**

A szombathelyi Északi Iparterület fejlesztése a TOP-6.1.1-15-SH1-2016-00001 számú projekt keretében, a város észak-keleti részén elhelyezkedő, Szombathely Megyei Jogú Város Önkormányzata 100 %-os tulajdonában lévő 059 (korábban 019/8) helyrajzi számú ingatlan telekosztása során kialakult 059/1-3 hrsz.-ú földrészleteken indult meg.

A telekalakítás során visszamaradó 059/4 hrsz.-ú, „kivett telephely” megnevezésű, 6.1675 m² területű ingatlan is fejlesztési célterület, amelynek jövőbeli gazdasági-ipari célú hasznosítása indokolt.

Tájékoztatom a Tisztelt Közgyűlést, hogy az érintett területre vonatkozóan az Önkormányzathoz vételi szándék érkezett.

A szóban forgó földrészletet nyugatról a repülőtérre vezető út, északról a 019/7 hrsz.-ú hulladékudvar, míg délről a Szombathely-Söpte között haladó országos mellékút határolja. Közműellátásának fejlesztése folyamatban van, elhelyezkedése és nagy mérete miatt a gazdasági-ipari terület funkcióváltás nélkül, jól hasznosítható akár gyártásban, akár raktározásban.

Az ingatlan forgalmi értékét a Heckenast Ingatlanközvetítő és Forgalmazó Kft. 248.671.000 Ft,- + ÁFA összegben határozta meg. Az értékbecslés az előterjesztés 1. számú melléklete.

Tájékoztatom a Tisztelt Közgyűlést, hogy az eladásra szánt területre vonatkozóan az Önkormányzat a PAINTBALL Egyesülettel (székhelye: 9700 Szombathely, Barátság u. 33. fszt. 2.) határozatlan időre ingyenes használati szerződést kötött 2010-ben azzal, hogy az ingatlanrész más célú hasznosításának szándéka esetén a szerződés rendes felmondása mindkét felet – 30 (harminc) napos felmondási idővel – megilleti. A megállapodás tartalmazza, hogy az ingyenes használat megszűnésekor a használó ráfordításainak, illetve azok időarányos részének megtérítésére, illetőleg más ingatlan ingyenes használatára nem tarthat igényt. A használó az ingatlan pályázat útján történő értékesítésének szándékáról tudomással bír, az Önkormányzat felé már korábban is jelezte, hogy tevékenysége folytatásához jobban megfelelne egy kisebb ingatlan, melyhez – lehetőség szerint – kérte az Önkormányzat segítségét.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet (továbbiakban: Vagyonrendelet) Versenyeztetési Szabályzatának 7. pontja szerint a pályázatra szóló felhívást a Vagyonrendeletben meghatározott tulajdonosi jogok gyakorlója írja ki. A Vagyonrendelet 8. § (1) bekezdés c) pontja rögzíti, hogy a forgalomképes önkormányzati vagyon tekintetében a 35 millió forint egyedi forgalmi értéket elérő vagy azt meghaladó ingatlan esetében a tulajdonosi jogokat a Közgyűlés gyakorolja.

Javaslom, a Tisztelt Közgyűlés a szombathelyi 059/4 hrsz.-ú ingatlant emelje be a 2020. évi vagyonkoncepció keretében értékesítendő ingatlanok közé, illetve döntsön annak nyilvános, zárt borítékos pályázat útján történő értékesítéséről 248.671.000 Ft,- + ÁFA vételáron, és hatalmazza fel a polgármestert a 2. sz. melléklet szerinti pályázati felhívás kiírására.

Javaslom továbbá, hogy eredményes pályázat esetén a Tisztelt Közgyűlés hatalmazzon fel arra, hogy a PAINTBALL Egyesülettel fennálló ingyenes használati megállapodás megszüntetése érdekében a szükséges intézkedéseket megtegyem.

**8613/6-7-8 hrsz.**

A Közgyűlés az 52/2020. (II. 27.) Kgy. számú határozatával elfogadta a 2020. évi vagyongazdálkodási koncepciót, egyúttal felkérte a polgármestert a vagyonkoncepcióban foglaltak végrehajtására azzal, hogy az értékesítésre jelölt ingatlanok hasznosítására vonatkozó részletes pályázati felhívásokat terjessze a vagyonrendelet szerinti tulajdonosi joggyakorló elé.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet (továbbiakban: Vagyonrendelet) Versenyeztetési Szabályzatának 7. pontja szerint a pályázatra szóló felhívást a Vagyonrendeletben meghatározott tulajdonosi jogok gyakorlója írja ki. A Vagyonrendelet 8. § (1) bekezdés c) pontja rögzíti, hogy a forgalomképes önkormányzati vagyon tekintetében a 35 millió forint egyedi forgalmi értéket elérő vagy azt meghaladó ingatlan esetében a tulajdonosi jogokat a Közgyűlés gyakorolja.

A szombathelyi 8613/6 hrsz.-ú, 763 m2 nagyságú, a 8613/7 hrsz.-ú, 4399 m² nagyságú, valamint a 8613/8 hrsz.-ú, 818 m² területű, „kivett, beépítetlen terület” megnevezésű földrészletek összesített forgalmi értékét a Heckenast Ingatlanközvetítő és Forgalmazó Kft. 52.485.000 Ft,- + ÁFA összegben határozta meg.

A helyi építési szabályzat alapján mindhárom ingatlan „Lk,g – kisvárosi lakóterület, garázs” építési övezetbe tartozik. A közműellátás a Károlyi Antal és Mikes Kelemen utcákból biztosítható, a telkek közútról jól megközelíthetőek. A szabályozási tervi szándék értelmében egy jövőbeli telekalakítással a földrészletek összevonásra kerülnek, amely összefüggő lakóterület kialakítását eredményezi, ezért értékesítésük elsősorban egyben célszerű.

Az ingatlanok értékbecslése az előterjesztés 3. számú melléklete.

Javaslom, a Tisztelt Közgyűlés döntsön a Károlyi Antal utca és Mikes Kelemen utca találkozásánál található három telek nyilvános, zárt borítékos pályázat keretében, egyben történő értékesítéséről 52.485.000 Ft,- + ÁFA vételáron, és hatalmazza fel a polgármestert a 4. sz. melléklet szerinti pályázati felhívás kiírására.

1. **Javaslat a Kossuth L. u. 11. sz. alatti ingatlannal kapcsolatos döntés meghozatalára**

Szombathely Megyei Jogú Város Közgyűlése a 62/2020. (II. 27.) Kgy. sz. határozatával döntött a Szombathely, Kossuth L. u. 11. szám alatti ingatlanra vonatkozó, a Szombathelyi Tankerületi Központ, Szombathely MJV Önkormányzata és a SZOVA NZrt. között fennálló bérleti szerződés 2020. március 31. napjával történő megszüntetéséről, valamint arról, hogy az ingatlan hasznosításáról a márciusi ülésen hoz döntést.

A SZOVA Nonprofit Zrt. megvizsgálta a bérbeadás lehetőségét is, azonban továbbra is az ingatlan értékesítését támogatja.

Javaslom, hogy az ingatlan értékesítéséről a SZOVA Nonprofit Zrt. saját hatáskörben gondoskodjon.

1. **Javaslat a Késmárk utcai teniszpályák üzemeltetésével kapcsolatos bérleti szerződés elfogadására**

A szombathelyi 2690 hrsz.-ú, kivett sporttelep megnevezésű, 2 ha 5566 m2 nagyságú ingatlan az önkormányzat tulajdonában és a Szombathelyi Sportközpont és Sportiskola Nonprofit Kft. kezelésében van. Az Önkormányzat a Makanoi PSP Szolgáltató és Kereskedelmi Bt. és Szabó Péter bérlőkkel 1997. május 6. napján bérleti szerződést kötött az ingatlan Késmárk utcában lévő - az ingatlan többi részétől kerítéssel elválasztott - 6 db teniszpályából és öltöző, fürdő, raktár, büfé helyiségekből álló teniszházat magába foglaló ingatlanrészre. A bérleti szerződés többszöri meghosszabbítást követően 2020. június 30. napján lejár.

Az Önkormányzat a Modern Városok Program részeként „a szombathelyi Késmárk utcai teniszcentrum fejlesztése” program keretében az ingatlanon beruházást valósított meg, amely eredményeként kialakult a Késmárk utcában lévő, az ingatlan többi részétől kerítéssel elválasztott 10 db teniszpályából, klubépületből, 14 parkolóból álló ingatlanrész. Az ingatlanon levő 2X3 db salakos teniszpálya felújításra került, új klubépület épült, illetőleg 4 db új salakos teniszpálya építése valósult meg.

A klubépület kétszintes, összesen 340,72 m2 nettó alapterületű. A földszinten kapnak helyet a férfi és női öltözők, az akadálymentesített mellékhelyiség, nemenkénti WC, információs hely, büfé, gazdasági helyiségek, gépészeti helyiség, szertár. Az emelet külső és belső lépcsőn megközelíthető, ahol vizesblokk, iroda, tanulószoba, tanterem és fitneszterem, valamint egy erkély kap helyet. 14 db parkoló került kialakításra, amelyből egy akadálymentes.

Kiépítésre került a külső közlekedési terek és a parkoló megvilágítására kiterjedő térvilágítási rendszer, valamint a teniszpályák megvilágítása is.

A későbbi lefedéshez szükséges előkészítő munkák is megvalósultak. A projektben a 4 db újonnan létesült teniszpálya könnyűszerkezetes csarnokkal történő lefedéséhez szükséges többletforrás biztosítása folyamatban van. A támogató Miniszterelnökség részére a forrásemeléshez szükséges támogatási kérelem 2019.10.09-én megküldésre került. Ezt követően, 2020.02.26-án a Modern Városok Program bizottsági előterjesztés elkészült, amelynek elbírálása jelenleg is folyamatban van a támogató részéről.

Az ingatlanrész bérleti díját a 2020. március 9. napján kelt ingatlanforgalmi szakvélemény évente bruttó 2.000.000,- Ft, a 4 db újonnan létesült teniszpálya Önkormányzat által könnyűszerkezetes csarnokkal történő lefedése esetén évente bruttó 2.400.000,- Ft összegben határozta meg.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 14. § f) pontja lehetővé teszi a versenyeztetési eljárás mellőzését a bérleti, használati idő meghosszabbításakor.

A Magyar Teniszszövetség írásban arról tájékoztatott, hogy támogatja a Savaria Tenisz Klub vezetőit és a létesítmény jelenlegi bérlőit, üzemeltetőit egy hosszú távú szerződés megkötésében, amely biztosítékot jelent mind a Szövetségnek, mind pedig a Város számára a további magas színvonalú szakmai munka folytatásához, amely az amatőr- és versenysportot is magában foglalja.

Sárfalvi Péter sportlétesítményekért és sportkapcsolatokért felelős helyettes államtitkár írásban biztosította Önkormányzatunkat arról, hogy a létesítmény Makanoi PSP Szolgáltató és Kereskedelmi Bt. és Szabó Péter egyéni vállalkozó általi üzemeltetését bérleti jogviszony keretében támogatja.

Javaslom, hogy a jelenlegi bérlőkkel a szóban forgó ingatlanrészre a bérleti jogviszony kerüljön meghosszabbításra 15 évig terjedő határozott időtartamra azzal, hogy

* bérlők vállalják, hogy a bérleményt a folytatni kívánt tevékenység gyakorlásához szükséges módon a saját költségükön kötelesek berendezni és felszerelni, amelyek értéke a Bérlők költségbecslése alapján br. 37.935.924,- Ft, azzal, hogy ezek a beruházások az Önkormányzat tulajdonába kerülnek azok megvalósulását követően. A br. 37.935.924,- Ft becsült költségből az 1-6. pálya villanyszerelési munkálatai br. 24.181.612,- Ft-ot tesznek ki. A bérlők a villanyszerelés számlával igazolt, tényleges teljes bekerülési költségét, de legfeljebb br. 24.181.612,- Ft-ot jogosultak a bérleti díjba beszámítani. A fennmaradó többi beruházás tekintetében (öltözőszekrények beépítése, klímaszerelés, HCCP rendszer kiépítése, locsoló berendezés kiépítése 6 pályát érintően) a bérlők a számlával igazolt, tényleges teljes bekerülési költség 50 %-os mértékű beszámításra jogosultak azzal, hogy a beszámítás mértéke legfeljebb br. 13.754.312 Ft lehet. A beruházások költségei tekintetében a bérlők a bérbeszámításra azt követően jogosultak, ha azok pontos műszaki tartalmát, árral megjelölve a Városstratégiai, Idegenforgalmi és Sport Bizottság előzetesen jóváhagyta, és a beruházás a bérbeadónak átadásra került. Bérlők kötelesek a műszaki, pénzügyi tartalmat olyan határidőben benyújtani a Városstratégiai, Idegenforgalmi és Sport Bizottság részére, hogy a megtárgyaláshoz szükséges idő ne akadályozza a beruházások jelen szerződés szerinti ütemezésben történő megvalósítását. A Városstratégiai, Idegenforgalmi és Sport Bizottság tekintetében a szerződő felek 2 hónapban állapítják meg a megtárgyaláshoz szükséges időt. Amennyiben a szerződés a 15 éves határozott időtartam elteltével megszűnik, úgy ebben az esetben a bérlők a bérbeadóval szemben az általuk, az ingatlan használatára vonatkozó jogviszony kezdete óta végzett bármely beruházás tekintetében semmiféle követelést nem támaszthatnak.
* bérlők a beruházások megvalósításának ütemezését az alábbiak szerint vállalják:

1. 2020. december 31-ig: öltözőszekrények, klímaszerelés, HCCP rendszer kiépítése;
2. 2021. június 30-ig: locsoló berendezés kiépítése;
3. 2022. szeptember 15-ig: világítás beruházás.

* amennyiben bérlők a vállalt határidőket nem tartják be, illetve a beruházások ütemeit nem fejezik be, az Önkormányzat jogosult azonnali hatállyal felmondani a szerződést azzal, hogy ebben az esetben kötelek egymással elszámolni,
* bérbeadó nem gyakorolhatja a rendkívüli felmondás jogát, ha a bérlők fel nem róható okból azért nem tudják megvalósítani a beruházásokat, mert a bérbeadó bizottsága elmulasztotta a benyújtástól számított 2 hónapon belül megtárgyalni a bérlők által rendelkezésre bocsátott műszaki, pénzügyi tartalmat,
* bérlők kötelezettsége olyan teniszcentrum üzemeltetése, amely a szombathelyi lakosok számára nyitva álló sporttevékenységet biztosít,
* bérlők a bérleti jogviszony fennállásának ideje alatt a napi nyitvatartási időhöz mérten havonta legalább 60 %-os mértékű használatot kötelesek biztosítani a szabadidő sport részére, amelynek érvényesülését az Önkormányzat jogosult ellenőrizni. Amennyiben ez a kötelezettség nem teljesül, a bérlők a bérleti díj egy hónapra eső összege kétszeresének megfelelő nagyságú bérleti díjat kötelesek fizetni.
* bérlők fenntartják azon szándéknyilatkozatukat, amely szerint a Haladás VSE Tenisz szakosztálya számára biztosítják a teniszpályák használatát külön megállapodás alapján,
* a teniszcentrum üzemeltetése, valamint a klubépületben lévő büfé működtetése tovább nem adható, azonban a pályákat, illetve a klubépület egyes helyiségeit albérletbe vagy harmadik személy használatába adhatják;
* amennyiben bérlők a szerződésben vállalt bármely kötelezettségüknek nem tesznek eleget – különösen, ha a bérleményt nem teniszcentrum céljára üzemeltetik vagy a vállalt beruházásokat határidőre nem teljesítik – az rendkívüli felmondási oknak minősül, amely alapján az Önkormányzat a bérleti szerződést azonnali hatállyal felmondhatja.

A bérleti szerződés az előterjesztés 5. sz. melléklete.

Az előterjesztés szerinti konstrukció összhangban van a Modern Városok Program részeként a „szombathelyi Késmárk utcai teniszcentrum fejlesztése” projekt keretében kötött támogatási megállapodással.

1. **Javaslat a Széll K. u. 25. sz. alatti ingatlan ingyenes használati megállapodásának módosítására**

Tájékoztatom a Tisztelt Közgyűlést arról, hogy a Vas Megyei Gyermekvédelmi Központ, Általános Iskola és Területi Gyermekvédelmi Szakszolgálat vezetője az intézmény által használt Széll K. u. 25. szám alatti helyiség használatba-adási megállapodásának módosítása iránti kérelemmel fordult Önkormányzatunkhoz.

A Közgyűlés a 601/2019.(XII.19.) Kgy. számú határozatával – feladatai ellátásának elősegítése céljából – kizárólagos ingyenes használatot engedélyezett a Széll K. u. 25. szám alatti 79 m2 alapterületű helyiségre vonatkozóan. Az ingyenes használat időtartama határozatlan időre szól.

A Gyermekvédelmi Szakszolgálat vezetője azzal a kéréssel fordult önkormányzatunkhoz, hogy a helyiséget felújítaná, tekintettel arra, hogy az jelenlegi állapotában nem felel meg használati céljaiknak. Állítása szerint a helyiség korszerűtlen, elavult a fűtési és villamos rendszere, korszerűtlen a vízhálózata. A felújítás költségét bruttó 5.842.000,- Ft összegben határozta meg.

Fentiekre tekintettel a használatba-adási megállapodás módosítását kérte oly módon, hogy a beruházás értékének „lelakása” időtartama alatt az elhelyezésük biztosítva legyen.

A helyiséget kezelő SZOVA Nonprofit Zrt. a kérelmező által használt helyiségre vonatkozóan megállapította a bérleti díjat, összegét 63.200,- Ft/hónap + ÁFA összegben határozta meg, amelynek figyelembevételével a használó által megjelölt beruházási költség hozzávetőlegesen 7,7 év után tekinthető „lelakottnak”.

A helyiségbérlet szabályairól szóló 17/2006. (V.25) önkormányzati rendelet 2. § (3) bekezdése szerint a helyiség ingyenes használatba adásáról a közgyűlés jogosult dönteni kizárólag közfeladat ellátása céljából, a közfeladat ellátásához szükséges mértékben.

A Magyarország helyi önkormányzatairól szóló 2011. évi CLXXXIX törvény. 13. § (1) bekezdés 8. pontja szerint a helyi közügyek, valamint a helyben biztosítandó közfeladatok körében ellátandó helyi önkormányzati feladatok közé tartozik különösen a gyermekjóléti szolgáltatások és ellátások biztosítása.

Fentiek alapján kérem a Tisztelt Közgyűlést, értsen egyet a Széll K. u. 25. szám alatti, 6823/A/18 hrsz-ú, 79 m2 alapterületű ingatlanra vonatkozó, határozatlan időre szóló használatba-adási megállapodás határozott, 10 évig terjedő időtartamra történő módosításával.

1. **Javaslat a Szent László király u. 6/A. szám alatti ingatlanon a volt Cserkészház hasznosítására**

Tájékoztatom a Tisztelt Közgyűlést, hogy a Szombathely, Szent László király utca 6/A. szám alatti ipari telephelyen felújított, egykori Cserkészház tulajdoni helyzetének rendezésére, így az ingatlan Cserkészszövetség részére történő átadására az Európai Uniós projekt megkezdése előtt lett volna lehetőség, a projekt lezárását követően a jelenlegi városvezetésnek a projekt előírásai miatt csupán egyetlen lehetősége van: piaci alapon hasznosítani az ingatlant a következő 5 évben. A bérleti díj minimális összege 800,- Ft/m2/hónap + ÁFA.

A fenti helyzet rendezése érdekében, az alábbi szerződéses konstrukcióra tettem javaslatot a Cserkészszövetség felé.

Az Önkormányzat a Cserkészszövetség alapítványával, a Boldogulás Ösvényein Alapítvánnyal 5 évig terjedő határozott időre bérleti szerződést kötne a projekt előírásai értelmében, amelynek fennállása alatt a bérlő a szakvéleménnyel alátámasztott bérleti díjat köteles megfizetni. Az 5 éves bérleti jogviszony lejártát követően az Önkormányzat az Alapítvány részére 10 évig terjedő időre ingyenes használatot engedélyez azzal, hogy 2024. szeptemberi közgyűlésen a polgármester az ingyenes használat további 5 évvel történő meghosszabbítására tesz javaslatot. A jogügylet egy szerződésben kerülne rögzítésre.

A fenti konstrukcióval a Cserkészház használata 20 évig biztosított lenne, amelyből 5 év bérleti jogviszony, 15 év pedig ingyenes használat lenne.

A szerződéses konstrukció a Cserkészszövetséggel egyeztetésre került.

A bérlő Közgyűlés általi közvetlen kijelölésére, a polgármester előterjesztése alapján a helyiségbérlet szabályairól szóló 17/2006. (V. 25.) önkormányzati rendelete 2.§ (2) bekezdése biztosít lehetőséget a rendelet 5. § (1) bekezdésében foglalt, tíz évnél nem hosszabb határozott időtartamra. Az ingyenes használat engedélyezésére pedig Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján szintén a Közgyűlés jogosult.

Javaslom, hogy a Tisztelt Közgyűlés a Szent László király utca 6. szám alatti egykori Cserkészház bérlőjének a Boldogulás Ösvényein Alapítványt jelölje ki 5 év határozott időtartamra szakvéleménnyel alátámasztott 294.120,- Ft + ÁFA/hónap bérleti díj ellenében. Továbbá javaslom, hogy az 5 éves bérleti jogviszony lejártát követően az Önkormányzat a Boldogulás Ösvényein Alapítvány részére 10 évig terjedő időre ingyenes használatot engedélyezzen azzal, hogy a 2024. szeptemberi Közgyűlésen az ingyenes használat további 5 évvel történő meghosszabbítására teszek javaslatot.

A használatra vonatkozó megállapodás az előterjesztés 6. sz. melléklete.

A fenti szerződéses konstrukcióra tekintettel javaslom a Boldogulás Ösvényein Alapítvány számára támogatás biztosítását a 2020. évre eső bérleti díj 2020. július 1. napjától esedékes összegével, azaz 1.764.720,- Ft + ÁFA (2.241.194,- Ft) összeggel.

1. **Javaslat 11-es Huszár úti laktanya területrészének ingyenes használatba adására (11-es Huszár Hagyományőrző Egyesület)**

Tájékoztatom a Tisztelt Közgyűlést, hogy a 11-es Huszár Hagyományőrző Egyesület a szombathelyi 2164/8 hrsz.-ú, 11-es Huszár út 40. szám alatti ingatlanon található 11-es Huszár laktanya 1., 2. és 6. számú épületei közötti, 3658 m² nagyságú zöldterületének - 10 év határozott időtartamra történő - ingyenes használatba adására vonatkozó kérelemmel fordult az Önkormányzathoz.

A ingyenesen használni kívánt földrészlet térképi ábrázolása az előterjesztés 7. számú melléklete.

A kérelmező megkeresésében előadta, hogy az egyesület meghívásokra lovas- és huszár bemutatókat, kiállításokat, illetve iskolai történelem órákat tart, melyek színvonalas lebonyolításának egyik alapfeltétele a rendszeres gyakorlás. Az igényelt terület ingyenes használatba adása esetén biztosított lenne a lovas gyakorlási lehetőség, és a telekrész folyamatos karbantartása is.

A Magyarország helyi önkormányzatairól szóló 2011. évi CLXXXIX törvény. 13. § (1) bekezdés 7. pontja szerint a helyi közügyek, valamint a helyben biztosítandó közfeladatok körében ellátandó helyi önkormányzati feladatok közé tartozik különösen a kulturális szolgáltatás, mely kiterjed többek között a kulturális örökség helyi védelmére és a helyi közművelődési tevékenység támogatására.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja értelmében az önkormányzati vagyon 3 évet meghaladó ingyenes használatát a Közgyűlés engedélyezi.

A kezelő SZOVA Nonprofit Zrt. a kezelői állásfoglalásában – feltételekkel - hozzájárult a szóban forgó terület használatba adásához.

Fentiek alapján javaslom a Tisztelt Közgyűlésnek, hogy a 11-es Huszár út 40. szám, 2164/8 hrsz.-ú ingatlan 3658 m² nagyságú területére a 11-es Huszár Hagyományőrző Egyesület részére biztosítson ingyenes használatot 2020. július 1-től 2030. június 30-ig terjedő 10 év határozott időtartamra.

1. **Javaslat a szombathelyi 7841 hrsz.-ú ingatlannal kapcsolatos döntés meghozatalára**

Tájékoztatom a Tisztelt Közgyűlést, hogy vételi szándék érkezett Önkormányzatunkhoz a szombathelyi 7841 hrsz.-ú, 4 ha 2734 m2 alapterületű, Kolozsvár utcai kivett sporttelep megnevezésű ingatlan vonatkozásában.

Javaslom, hogy a Tisztelt Közgyűlés az ingatlan értékesítésére vonatkozó pályázati felhívást akkor tárgyalja, ha jóváhagyta az ott elhelyezett ellátottak átköltöztetésére vonatkozó javaslatot, amelyben ki kell térni a Pozsony utcai Idősek Gondozóháza problémáira, illetve lehetőség szerint szociális-szakmai, műszaki megoldást kell kínálni a Zanati út 1. szám alatti hajléktalan ellátó intézménnyel kapcsolatos problémák megoldására. A pályázati felhívásnak tartalmaznia kell továbbá azt a megkötést, hogy a szóban forgó ingatlan besorolása sportcélú terület maradjon.

Javaslom továbbá, a Tisztelt Közgyűlés hatalmazzon fel a hajléktalan otthon elhelyezésére vonatkozó, előterjesztés szerinti koncepció kidolgozására, amelyet várhatóan a 2020. októberi ülésre terjesztek elő.

**VIII. Javaslat a Jókai u. 9. szám alatti ingatlannal kapcsolatban folyamatban lévő perben egyezség jóváhagyására**

A Gazdasági és Városstratégiai Bizottság a 29/2018. (II.12.) GVB számú határozatában úgy döntött, hogy a szombathelyi 4705 hrsz.-ú ingatlanra bruttó 18.400.000,- Ft összegű kikiáltási áron Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet versenyeztetési szabályzatának nyilvános, egyfordulós pályázati eljárásra vonatkozó szabályai alapján pályázati felhívás kerüljön kiírásra.

A Gazdasági és Városstratégiai Bizottság a 66/2018. (III. 26.) GVB. sz. határozatában a határidőben érkezett 3 ajánlat közül a bírálati szempontok vizsgálata alapján Schmitt Csilla Mária ajánlattevő pályázatát nyilvánította nyertesnek, a felajánlott vételár 31.686.000,- Ft volt.

2018. év végén az új tulajdonos jelezte, hogy az ingatlanban az egyik bejárás alkalmával könnyező házigombát találtak. Felkért egy szakértőt, aki felmérte a helyszínt, a bejárás alkalmával az Önkormányzat és a kezelő SZOVA Nonprofit Zrt. képviselője is részt vett.

A tulajdonos által felkért szakértő a gombafertőzés által okozott teljes kárt mintegy 12.600.000,- Ft-ban jelölte meg, amely magában foglalja a bontási és helyreállítási költségeket is.

Az Önkormányzat által felkért szakértő a gombamentesítésre, fertőtlenítésre bruttó 4.934.140,- Ft összegű ajánlatot adott, amely nem tartalmazza a bontási, helyreállítási költségeket, továbbá a tető, illetve a födém fertőzött részeivel sem foglalkozott.

A rejtett hiba sajátosságára tekintettel a helyreállítási költségek a munkálatok előrehaladtával konkretizálódtak, szükséges még a csonkolt tetőgerendák, a fertőzés miatt megsemmisítésre került ablak, falépcső és burkolat pótlása.

Az Önkormányzat által felkért szakértőtől a szakvélemény kiegészítését kértük arra vonatkozóan, hogy a szakvéleménye tükrében nyilatkozzon, hogy a könnyező házigomba következtében károsodott-e a tetőszerkezet, illetve a károsodás indokolja-e a tetőszerkezet cseréjét.

A szakértő megállapította, hogy a kapcsolódó tetőburkolat hibáiból fakadó nedvesedések miatt az épület fa födémszerkezetén könnyező házigomba károsodás alakult ki. A vizsgálat során az is megállapítást nyert, hogy a fedélszék egy kis, közvetlenül a hibás tetőburkolattal kapcsolódó szakasza a beázások és rovarrágások miatt szintén károsodott, a gerendákon kialakult károsodások a házi kéreggomba károsítás következményei. A szakértő megállapítása szerint a tetőszerkezet nagy részének felújítása megerősítésekkel lehetséges a régi gerendák megtartásával. A két eltérő gombafaj által okozott károsodások oka a tetőburkolat hiánya, amely a szakértő véleménye szerint a vizsgálat előtt több hónapja kialakulhatott. A cseréphiány, illetve a vízelvezető hibája hosszabb ideje hosszabb ideje látható volt, a gerendákon látott károsodások is több év alatt alakulhattak ki.

A szakértő álláspontja szerint, amennyiben a tetőszerkezet felújítása egy-egy gerenda cseréje mellett megtörténik, a felújítási munkák megkezdése előtt részletes faanyagvédelmi szakvélemény és statikai szakvélemény elkészítése javasolt.

Az új tulajdonossal több alkalommal került sor egyezetésre vezetők bevonásával, azonban peren kívül egyezség nem született.

A szóban forgó ingatlan tulajdonosa Önkormányzatunk ellen pert indított 15.417.571,- Ft megfizetésére és kérte a perköltség viselésére kötelezést is.

Felperes többszöri egyeztetést követően írásban is kinyilvánította azon szándékát, hogy az Önkormányzattal szemben indított peres eljárásban egyezséget kívánnak kötni 12,5 M Ft kártérítési összeg megfizetése esetén.

Javaslom, hogy a Tisztelt Közgyűlés a felperes által követelt és számlákkal, illetve árajánlatokkal alátámasztott igazolt költségei egy részének megtérítéseként bruttó 12,5 M Ft megfizetéséthagyja jóvá, egyúttal hatalmazzon fel a megállapodás aláírására.

**IX. Javaslat a Szent László király u. 6/A. szám alatti ingatlanon lévő 14. sz. épület hasznosítására**

A Pannon Gazdasági Hálózat Egyesület (továbbiakban: Egyesület/PBN) a Szombathely Megyei Jogú Város Önkormányzata tulajdonában lévő Szent László király u. 6/A. szám alatti, 5487/31 hrsz.-ú ingatlan területén található ún. 14. sz. épület felső szintjének hosszú távú bérletére vonatkozó szándékával fordult hozzám.

Tájékoztatom a Tisztelt Közgyűlést, hogy az EPCOS egykori elhelyezésére szolgáló területet 1,5 milliárd forintért vásárolta meg az Önkormányzat. Az ingatlanon található, 14. számmal jelzett épület 2015 óta üresen áll, több alkalommal megtekintették érdeklődők, azonban hasznosítására mindezidáig nem került sor. Kihasználatlansága miatt állagromlása folyamatos, az őrzés és hibaelhárítás költségei az Önkormányzat számára többletköltséget jelentenek.

Az épület lakókörnyezetben helyezkedik el, közvetlen szomszédságában található a Reményik Sándor Evangélikus Óvoda, Általános Iskola és Alapfokú Művészeti Iskola, amely intézmény az érintett területen, a 15. számú épület földszinti helyiségcsoportjában oktatási tevékenységet folytat. Az iskola fenntartója bejelentette szándékát az egész épület használatára vonatkozóan, vállalva annak felújítását.

Az Egyesület a környezetben meghatározó – az Önkormányzat fejlesztési szándékával megegyező - oktatási funkcióval összhangban tette meg javaslatait annak érdekében, hogy az érintett területen oktatási központ jöjjön létre.

Az Egyesület célja, hogy a hazai gazdasági szereplőket azokhoz a fejlesztési ismeretekhez juttassa, amivel egy nemzetközi nagyvállalat a globális tudásközpontja révén rendelkezik. Ezért két egymáshoz kapcsolódó divíziót működtet – ami a fejlett menedzsment ismeretek átadására fókuszál, és ami a fejlett gyártástechnológiára (digitális innovációs központ).

2006-ban alakult szervezet, 24 főállású munkatárssal, évente 300-600 millió Ft árbevétellel. Közép-Európa legaktívabb nemzetközi pályázat lehívója (73 nyertes nemzetközi projekt megvalósítva 14 év alatt, 450 partnerrel). 2019-ben 200 vállalkozót vitt nemzetközi kutatóhelyre és vásárra tanulni, 150-nek végzett technológiai és működési átvilágítást. A digitális innovációs központjában 50 egyéni fejlesztési program készült.

A digitális innovációs központ egy olyan egyablakos megoldás, ahol a gazdaság és társadalom szereplői kipróbálhatják, beruházás előtt tesztelhetik, egyedi fejlesztésekkel testre szabhatják a digitalizációs eszközök adta lehetőségeket. Felöleli az okos termékek kialakításától kezdve az élményalapú oktatás biztosításán keresztül a kutatások eszközparkján át a nemzetközi kapcsolatokig a szolgáltatások széles körét.

Kiemelkedik az eredmények közül, hogy Szombathely vezetésével 4 osztrák régióval közösen indult meg digitalizációs központok tevékenységeinek összehangolása, közép-európai együttműködésben szakpolitikai és politikai szereplők számára képzések valósulnak meg, a PBN vezeti a Duna Régió Mesterséges Intelligencia Munkacsoportot. 2019-ben több, mint 20 iskolai intézményvezető, 50 középvállalkozás és nagyvállalat vett részt képzéseken az am-LAB-ben.

A fejlesztések következő fázisában olyan stratégiai együttműködés szükséges, amely kifejezi a digitalizációban rejlő lehetőségek közös, fenntartható kihasználásának szándékát. Ezért köttetett a Forum Digital megállapodás, amely nyitott kezdeményezésként Szombathely Megyei Jogú Város, Vas Megye Önkormányzata és PBN aláírásával jött létre. A megvalósítás célja, hogy konkrét, kézzel fogható, munkahelyeket teremtő, Szombathelynek új fejlődési perspektívát adó tevékenységek valósuljanak meg. Célkitűzés továbbá, hogy a lakosság minél szélesebb köre tudjon a fejlődési lehetőségbe bekapcsolódni. Ezért a PBN kezdeményezi, hogy modern infrastruktúrán kibővített megoldásokkal és szolgáltatásokkal jöjjön létre egy európai szintű digitalizációs központ, ViaNova néven.

Az Egyesület a beruházás során a fenti projekt keretében a meglévő, korábban ipari felhasználású épületegységet teljes körűen felújítaná. A munkálatok során a jelenleg beköltözésre alkalmatlan állapot mai korunknak megfelelő színvonalú és minőségű formában kerülne felújításra annak érdekében, hogy napi szintű irodai-, kutató-, fejlesztő-, oktató- tevékenységet végezzen a Digitalizáció témakörére specializálódva.

A beruházás során irodai munkavégzésre alkalmas egység, irodákkal, közlekedőkkel, ruhatárral, oktatótermekkel, illemhelységekkel, illetve tárgyalókkal, valamint egy 70 fő befogadására alkalmas konferenciateremmel bővülne.

A beruházás során a digitalizáció egyes területein fejlesztő-, műhely- valamint demonstrációs célú, élmény alapú központ alakulna ki.

A beruházást érintő fejlesztések nem jelentenének statikai szintű beavatkozást, ugyanakkor minden eleme hivatalos (gépészet, villany, gyengeáram, tűzvédelem stb.) tervezéssel valósul meg.

A tervezett beruházás leírása:

* A felújítást érintő épületegységek a bejárat, a lépcsőház és a felső szint.
* A jelenlegi fedett főbejárati elem felújításra vagy bontásra kerül. A főbejárat esetében, a folyosó lezárásra kerül, így különálló egység jön létre az önkormányzat által hasznosított alsó szinttől (vizesblokk, raktár stb.). A leválasztás során, gipszkarton fal kerül beépítésre, amely során a folyosó világítása is megosztásra kerül.
* A közművek - víz, villany, távhő lecsatlakozások kialakításra kerülnek, az egyes fogyasztások mérése önálló almérőkkel történik meg.
* PBN a fejlesztésben érintett részén önállóan, az előírásoknak megfelelő tűzjelző- valamint hő- és füstelvezető rendszert alakít ki és működtet.
* PBN a fejlesztésben érintett részen önállóan behatolásjelző és kamerás megfigyelő rendszert alakít ki és működtet.
* PBN a fejlesztésben érintett részen önállóan kártyás beléptetőrendszert alakít ki és működtet.
* PBN a fejlesztésben érintett részen önállóan strukturált hálózatot és informatikai rendszert alakít ki és működtet.
* A gépészet jelen formájában nem alkalmas a bevezetőben említett napi munkavégzésre. Ehhez új fűtő-, hűtő- valamint levegőztető rendszert alakítunk ki. A fejlesztés során külön hűtési- és levegőztető rendszer kerül kialakításra. A fűtést a távhővel való rácsatlakozással kell megoldani. A jelenlegi fűtési rendszer a felső szintre, teljesen újraépítésre kerül.

A ViaNova Digitalizációs Központ közvetlen környezetének és annak revitalizációjának kérdéskörét külön megállapodásban kell tárgyalni és meghatározni. Az érintett (volt) iparterület folyamatosan szépül és fejlődik. A fejlesztés során a külső környezet fokozatos rendbetétele nemcsak a napi munkavégzés szempontjából nagyon fontos, hanem folyamatos rendezvény-látogatások, valamint a hazai- és nemzetközi szerep és jelenlét szempontjából is, amelynek érintett területei:

* közlekedés szervezése (épület megközelítésének megtervezése – a Géfin Gyula utca felől új bejárat nyitása, parkolók kialakítása, táblák kihelyezése), ill. az épület déli oldalán haladó út rendbetétele
* épület közvetlen környezetének állapotának rendbetétele (füvesítés, fásítás, virágosítás, esztétikai beavatkozások, veszélyes és az épület állagát veszélyeztető fák kivágása.)
* út, -járda felújítások
* kapu rendbetétele kerítés rendbetétele, ill. lebontása
* kerékpártároló kialakítása.

Fentiek alapján az Egyesület a részletezett projekt keretében a tevékenységét a Szent László király u. 6/A. szám alatti, 5487/31 hrsz.-ú ingatlan területén található ún. 14. sz. épület felső szintjén kívánja folytatni, amelyhez a helyiségcsoportot az általa eszközölni kívánt értéknövelő beruházásokkal tenné alkalmassá, azok értékének bérleti díjba történő elszámolásával, azzal, hogy a beruházások az Önkormányzat tulajdonába kerülnének.

A SZOVA Nonprofit Zrt. értékbecslője a bérleti díjat 600,- Ft/m2/hónap + ÁFA összegben határozta meg, amely a helyiségcsoport 1278 m2 alapterületéhez viszonyítva 766.800,- Ft/hónap + ÁFA bérleti díjat jelent.

Az Egyesület által eszközölni kívánt beruházások műszaki tartalmát és költségeit tekintve szükséges és indokolt, hogy az Önkormányzat által felkért igazságügyi szakértő megvizsgálja, valamint a műszaki ellenőr a beruházások ütemezését, megvalósulását figyelemmel kísérje. Az Egyesület nyilatkozatban vállalta az igazságügyi szakértő és a műszaki ellenőr költségeinek viselését.

A bérlő közgyűlés általi közvetlen kijelölésére, a polgármester előterjesztése alapján a helyiségbérlet szabályairól szóló 17/2006. (V. 25.) önkormányzati rendelete 2.§ (2) bekezdése biztosít lehetőséget a rendelet 5. § (1) bekezdésében foglalt, tíz évnél nem hosszabb határozott időtartamra.

Javaslom, hogy a Tisztelt Közgyűlés a Szent László király utca 6/A. szám alatti, 5487/31 hrsz.-ú ingatlan területén található ún. 14. sz. épület felső szintjén lévő 1278 m2 alapterületű helyiségcsoport bérlőjének a Pannon Gazdasági Hálózat Egyesületet jelölje ki 10 év határozott időtartamra szakvéleménnyel alátámasztott 766.800,- Ft/hónap + ÁFA bérleti díj ellenében, azzal hogy a bérbeszámításról az igazságügyi szakértő által minősített szakvélemény alapján külön döntsön. Javaslom továbbá, hogy a Közgyűlés hatalmazzon fel arra, hogy a feladat elvégzésére igazságügyi szakértő, valamint műszaki ellenőr kerüljön megbízásra, amelyek költségeinek viselésére az Egyesület köteles.

**X. Javaslat állami tulajdonú utak önkormányzati tulajdonba vételére**

A Magyar Közút Nonprofit Zrt. azzal fordult Önkormányzatunkhoz, hogy az országos közúti vagyon tulajdonjogi rendezése során megállapításra került, hogy a Magyar Állam tulajdonában és a Magyar Közút Nonprofit Zrt. vagyonkezelésében álló Szombathely 2261/8, 0195/163 és 0195/165 hrsz.-ú ingatlanok nem látnak el országos közúti funkciót, természetben helyi közutak. A 2261/8 hrsz.-ú ingatlan a Semmelweis utca területe, a 0195/163 és 0195/165 hrsz.-ú ingatlanokon helyi közút fekszik, amely termőföldek és telephely megközelítését szolgálja. Ennek megfelelően a Magyar Közút Nonprofit Zrt. nem jogosult azok vagyonkezelésére. A Magyar Közút Nonprofit Zrt. ezen ingatlanok önkormányzati tulajdonba adását javasolja a közúti közlekedésről szóló 1988. évi I. törvény (továbbiakban Kkt.) 32. § (3) bekezdése szerint.

Az érintett utak térképi ábrázolása az előterjesztés 8. számú melléklete.

A szóban forgó ingatlanok önkormányzati vagyoni körbe kerüléséhez szükséges

- a Magyar Közút NZrt. Vas Megyei Igazgatóság közútkezelői nyilatkozata, amelyben nyilatkozik, hogy az országos közúthálózat üzemeltetéséhez, kezeléséhez az ingatlanokon lévő út nem szükséges, az Önkormányzat tulajdonába adásával egyetértenek, illetve

- a Közgyűlés határozata az ingatlanok önkormányzati tulajdonba vételéről.

A közgyűlési határozat, illetve a közútkezelői nyilatkozat birtokában az Önkormányzat és a Magyar Közút Nonprofit Zrt. ún. előzetes megállapodást köt. Az előzetes megállapodás birtokában kérelmezheti az Önkormányzat a Vas Megyei Kormányhivatal Műszaki Engedélyezési és Fogyasztóvédelmi Főosztály Közlekedési és Útügyi Osztályától az átminősítési eljárás lefolytatását. Jogerős átminősítő határozat meghozatalát követően kerülhet sor a Kkt. 32. § (3) bekezdés szerint ún. végleges megállapodás megkötésére és a tulajdonjog-változás ingatlan-nyilvántartáson történő átvezetésére.

Javaslom, hogy a Tisztelt Közgyűlés értsen egyet a szombathelyi 2261/8, 0195/163 és 0195/165 hrsz.-ú ingatlanok térítésmentes önkormányzati tulajdonba kerülésével az 1988. évi I. törvény 32. § (3) pontja alapján, egyúttal hatalmazza fel a polgármestert, hogy tegye meg a szükséges intézkedéseket az ingatlanok tulajdonjogának az önkormányzat részére történő megszerzése érdekében, illetve hogy az átvételhez szükséges megállapodásokat aláírja.

**XI. Javaslat a 2690 hrsz.-ú ingatlan területrészének ingyenes használatba adására**

A Vas Megyei Szakképzési Centrum Savaria Szakgimnáziuma és Kollégiuma a szombathelyi 2690 hrsz.-ú ingatlan (Városligeti Sportpálya) megközelítőleg 3200 m² nagyságú részének - szabadtéri sportolás lehetőségének biztosítása céljából történő - ingyenes használatba adására vonatkozó kérelmet nyújtott be az Önkormányzathoz.

Az igényelt területrész térképi ábrázolását az előterjesztés 9. melléklete tartalmazza.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja értelmében az önkormányzati vagyon 3 évet meghaladó ingyenes használatát a Közgyűlés engedélyezi.

A kezelő Szombathelyi Sportközpont és Sportiskola Nonprofit Kft. kezelői állásfoglalásában hozzájárult a szóban forgó terület használatba adásához.

Javaslom a Tisztelt Közgyűlésnek, hogy a Markusovszky Lajos u. 6. szám alatti, 2690 hrsz.-ú ingatlan megközelítőleg 3200 m² nagyságú területére a Vas Megyei Szakképzési Centrum Savaria Szakgimnáziuma és Kollégiuma részére biztosítson ingyenes használatot 2020. augusztus 1-től 2025. július 31-ig terjedő 5 év határozott időtartamra.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2020. június 17.**

**/: Dr. Nemény András :/**

**I.**

**Határozati javaslat**

**........../2020. (VI.25.) Kgy. sz. határozat**

1. A Közgyűlés a 2020. évi vagyonkoncepció keretében értékesítendő ingatlanok közé beemeli a Szombathely külterületi 059/4 hrsz.-ú, kivett telephely megnevezésű, 6.1675 m² területű ingatlant, egyúttal annak értékesítésére vonatkozó pályázati felhívást – az előterjesztés 2. mellékletével megegyező tartalommal, értékbecsléssel alátámasztott 248.671.000,- Ft + ÁFA vételárral – elfogadja.
2. A Közgyűlés a 8613/6, 8613/7 és 8613/8 hrsz.-ú, kivett beépítetlen terület megnevezésű ingatlanok egyben történő értékesítésére vonatkozó pályázati felhívást – az előterjesztés 4. mellékletével megegyező tartalommal, értékbecsléssel alátámasztott 52.485.000,- Ft + ÁFA vételárral – elfogadja.
3. A Közgyűlés felhatalmazza a polgármestert, hogy az előterjesztés mellékleteiben foglalt pályázati felhívások alapján az ingatlan értékesítésére vonatkozóan a pályázatokat írja ki.
4. A Közgyűlés felhatalmazza a polgármestert arra, hogy eredményes pályázat esetén a Szombathely külterületi 059/4 hrsz. (korábban 019/6 hrsz.) alatti területre vonatkozóan a PAINTBALL Egyesülettel fennálló ingyenes használati megállapodás megszüntetése érdekében a szükséges intézkedéseket megtegye, továbbá működjön együtt az Egyesülettel abban, hogy a tevékenysége folytatásához megfelelő ingatlanon kerüljön elhelyezésre.
5. A Közgyűlés felkéri a polgármestert, amennyiben a pályázati eljárás eredménytelenül zárul, úgy gondoskodjon az előterjesztés mellékletével egyező tartalommal a pályázat további kiírásáról.
6. A Közgyűlés felkéri a polgármestert, amennyiben az aktualizált forgalmi érték változik, az új pályázatot ismét terjessze a Közgyűlés elé.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 1-2. pont azonnal

1. pont: 2020. július 6.
2. pont: a pályázat elbírálását követően

5-6. pont: folyamatos

**II.**

**Határozati javaslat**

**........../2020. (VI.25.) Kgy. sz. határozat**

A Közgyűlés felkéri a SZOVA Nonprofit Zrt.-t, hogy a Szombathely, Kossuth L. u. 11. szám ingatlan értékesítéséről saját hatáskörben gondoskodjon.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor, a SZOVA Nonprofit Zrt. vezérigazgatója)

**Határidő:** folyamatos

**III.**

**Határozati javaslat**

**........../2020. (VI.25.) Kgy. sz. határozat**

A Közgyűlés úgy döntött, hogy Szombathely Megyei Jogú Város Önkormányzata, a Szombathelyi Teniszcsarnok Szolgáltató és Kereskedelmi Bt. (névváltozást követően: Makanoi PSP Szolgáltató és Kereskedelmi Bt.) és Szabó Péter között 1997. május 6. napján, a szombathelyi 2690 hrsz.-ú ingatlan meghatározott területe vonatkozásában kötött bérleti szerződést Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 14. § (f) pontja alapján 2020. július 1. napjától 15 évig terjedő határozott időtartamra, azaz 2035. június 30. napjáig meghosszabbítja az előterjesztés 5. sz. mellékletében foglalt tartalommal, egyúttal felhatalmazza a polgármestert a bérleti szerződés aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Szociális Osztály vezetője

Leidli Géza, a Szombathelyi Sportközpont és Sportiskola Nonprofit Kft. ügyvezetője)

**Határidő:** azonnal

**IV.**

**Határozati javaslat**

**........../2020. (VI.25.) Kgy. sz. határozat**

A Közgyűlés a helyiségbérlet szabályairól szóló 17/2006. (V.25) önkormányzati rendelet 2. § (3) bekezdése szerint, a Magyarország helyi önkormányzatairól szóló 2011. évi CLXXXIX törvény 13. § (1) bekezdés 8. pontjában foglaltak alapján, a Széll K. u. 25. szám alatti, 6823/A/18 hrsz.-ú, 79 m2 alapterületű ingatlanra vonatkozóan 2020. január 31. napján Szombathely Megyei Jogú Város Önkormányzata és a Vas Megyei Gyermekvédelmi Központ, Általános Iskola és Területi Gyermekjóléti Szakszolgálat között létrejött ingyenes használatba-adási megállapodást 2020. július 1. napjától az alábbiak szerint módosítja:

- a használat időtartama határozott, 10 éves időtartamra szól,

- a Használó tudomásul veszi, hogy amennyiben az ingatlant a használatba-adási megállapodásban meghatározottól eltérő célra, rendeltetésellenesen használja, rongálja, vagy a megállapodásban vállalt kötelezettségeit nem teljesíti, kártérítési felelősséggel tartozik, illetőleg ez olyan oknak minősül, melynek következtében a Használatba-adó a megállapodást azonnali hatállyal felmondhatja,

- a használati jogviszony fenti okokból történő megszűnése esetén, a Használó köteles az általa használt ingatlant a Használatba-adó részére visszaadni. A Használó az ingyenes használat megszűnésekor ráfordításai, illetve azok időarányos részének megtérítésére igényt tarthat.

A Közgyűlés felhatalmazza a polgármestert az ingyenes használatra vonatkozó megállapodás módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**V.**

**Határozati javaslat**

**........../2020. (VI.25.) Kgy. sz. határozat**

1. A Közgyűlés a helyiségbérlet szabályairól szóló 17/2006. (V.25.) önkormányzati rendelet 2. § (2) bekezdésében biztosított jogköre alapján a Szombathely, Szent László király u. 6/A. szám alatti egykori Cserkészház bérlőjének a Boldogulás Ösvényein Alapítványt jelölje ki 5 év határozott időtartamra szakvéleménnyel alátámasztott 294.120,- Ft + ÁFA/hónap bérleti díj ellenében. Továbbá a Közgyűlés az 5 éves bérleti jogviszony lejártát követően Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja részére 10 évig terjedő időre ingyenes használatot engedélyez azzal, hogy a 2024. szeptemberi közgyűlésen az ingyenes használat további 5 évvel történő meghosszabbítására a polgármester javaslatot tesz.
2. A Közgyűlés felhatalmazza a SZOVA Nonprofit Zrt.-t, hogy az előterjesztés 6. sz. melléklete szerinti megállapodást a Boldogulás Ösvényein Alapítvánnyal megkösse.
3. A Közgyűlés a Boldogulás Ösvényein Alapítvány számára a 2020. évre eső bérleti díj 2020. július 1. napjától esedékes összegével, azaz 1.764.720,- Ft + ÁFA (2.241.194,- Ft) összeggel megegyező támogatást biztosít, egyúttal felhatalmazza a polgármestert a támogatási megállapodás aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 1. pont: azonnal

2. és 3. pont: 2020. június 30.

**VI.**

**Határozati javaslat**

**........../2020. (VI.25.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi 2164/8 hrsz.-ú, 11-es Huszár út 40. szám alatti ingatlanon található 11-es Huszár laktanya 1., 2. és 6. számú épületei közötti, 3658 m² nagyságú területének ingyenes használatát engedélyezi a 11-es Huszár Hagyományőrző Egyesület részére 2020. július 1-től 2030. június 30-ig terjedő 10 év határozott időtartamra.

A Közgyűlés az egyesület részére ingyenes használatot biztosít az alábbi feltételekkel:

* a terület fenntartásával, üzemeltetésével kapcsolatos költségek a használót terhelik,
* az ingatlanon balesetveszélyes épületek találhatók, ezért a használó köteles minden alkalommal kiemelt figyelmet fordítani a személy- és vagyonvédelem biztosítására;
* a használó az ingatlant kizárólag a feladatainak ellátására használhatja, a terület használatát másnak nem engedheti át,
* a használó ki- és beközlekedésre a 11-es Huszár út felől, az Apáczai Csere János Alapítvány épülete melletti kaput használhatja, melyet minden alkalommal köteles zárni;
* az ingatlanrészt az azon folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a rendezvények idejéről köteles az Apáczai Csere János Alapítványt értesíteni;
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a területet kiürítve és tisztán, átadáskori állapotban köteles visszaadni.

A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**VII.**

**Határozati javaslat**

**........../2020. (VI.25.) Kgy. sz. határozat**

1. A Közgyűlés a 2020. évi vagyonkoncepció keretében értékesítendő ingatlanok közé beemeli a szombathelyi 7841 hrsz.-ú, 4 ha 2734 m2 alapterületű, Kolozsvár utcai kivett sporttelep megnevezésű ingatlant.
2. A Közgyűlés kinyilvánítja az ingatlan értékesítésére vonatkozó szándékát azzal, az ingatlan értékesítésére vonatkozó pályázati felhívást akkor tárgyalja, ha jóváhagyta az ott elhelyezett ellátottak átköltöztetésére vonatkozó javaslatot, amelyben ki kell térni a Pozsony utcai Idősek Gondozóháza problémáira, illetve lehetőség szerint szociális-szakmai, műszaki megoldást kell kínálni a Zanati út 1. szám alatti hajléktalan ellátó intézménnyel kapcsolatos problémák megoldására. A pályázati felhívásnak tartalmaznia kell továbbá azt a megkötést, hogy a szóban forgó ingatlan besorolása sportcélú terület maradjon.
3. A Közgyűlés felhatalmazza a polgármestert arra, hogy a hajléktalan otthon elhelyezésére vonatkozó, előterjesztés szerinti koncepciót dolgozza ki és terjessze a Közgyűlés 2020. októberi ülése elé.
4. A Közgyűlés a koncepcióterv elkészítéséhez szükséges forrást az Önkormányzat 2020. évi költségvetésében biztosítja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Szociális Osztály vezetője,

Lakézi Gábor főépítész,

Stéger Gábor, Közgazdasági és Adó Osztály vezetője)

**Határidő:** 1-2. pont: azonnal

3. pont: a Közgyűlés októberi ülése

4. pont: a költségvetés soron következő módosítása

**VIII.**

**Határozati javaslat**

**…./2020. (VI.25.) Kgy. sz. határozat**

Szombathely Megyei Jogú Város Közgyűlése úgy döntött, hogy Szombathely Megyei Jogú Város Önkormányzata a szombathelyi 4705 hrsz.-ú ingatlan tekintetében felmerült könnyező házigomba, mint rejtett hiba kapcsán indított peres eljárásban az új tulajdonos, mint felperes számára az általa követelt és számlákkal, illetve árajánlatokkal alátámasztott igazolt költségei egy részének megtérítéseként bruttó 12,5 M Ft kártérítés megfizetését jóváhagyja, egyúttal felhatalmazza a polgármestert a megállapodás aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**IX.**

**Határozati javaslat**

**........../2020. (VI.25.) Kgy. sz. határozat**

1. A Közgyűlés a helyiségbérlet szabályairól szóló 17/2006. (V.25.) önkormányzati rendelet 2. § (2) bekezdésében biztosított jogköre alapján a Szombathely, Szent László király u. 6/A. szám alatti, 5487/31 hrsz.-ú ingatlan területén található ún. 14. sz. épület felső szintjén lévő 1278 m2 alapterületű helyiségcsoport bérlőjének a Pannon Gazdasági Hálózat Egyesületet jelöli ki 10 év határozott időtartamra szakvéleménnyel alátámasztott 766.800,- Ft/hónap + ÁFA bérleti díj ellenében.
2. A Közgyűlés felhatalmazza a polgármestert, hogy a Pannon Gazdasági Hálózat Egyesület által az ingatlanon eszközölni kívánt beruházás műszaki tartalmának és költségeinek vizsgálatára igazságügyi szakértőt, a beruházások ütemezésének, megvalósulásának figyelemmel kísérésére műszaki ellenőrt bízzon meg azzal, hogy a költségeket az Egyesület köteles viselni.
3. A Közgyűlés az értéknövelő beruházások bérbeszámításáról az igazságügyi szakértő által minősített szakvélemény alapján dönt azzal, hogy az Egyesület köteles elfogadni a szakvéleményben foglaltakat.
4. A Közgyűlés felhatalmazza a SZOVA Nonprofit Zrt.-t, hogy a Pannon Gazdasági Hálózat Egyesülettel a bérleti szerződést megkösse.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 1. pont: azonnal

2. pont: 2020. július 30.

3. pont: 2020. december 31.

4. pont: 2020. június 30.

**X.**

**Határozati javaslat**

**……/2020. (VI. 25.) Kgy. sz. határozat**

1. A Közgyűlés egyetért azzal, hogy a szombathelyi 2261/8, 0195/163 és 0195/165 hrsz.-ú ingatlanok térítésmentesen kerüljenek Szombathely Megyei Jogú Város Önkormányzata tulajdonába az 1988. évi I. törvény 32. § (3) pontja alapján.
2. Az Önkormányzat vállalja, hogy az 1. pontban feltüntetett ingatlanok tulajdonjogát az ingatlanra vonatkozó terhekkel együtt veszi át.
3. A Közgyűlés felhatalmazza a polgármestert, hogy tegye meg a szükséges intézkedéseket az ingatlanok tulajdonjogának Önkormányzat részére történő megszerzése érdekében, illetve hogy az átvételhez szükséges megállapodásokat aláírja.
4. A Közgyűlés úgy nyilatkozik, hogy a megállapodások megkötésével, az ingatlanok átadás/átvételével kapcsolatban felmerülő mindennemű költséget Szombathely Megyei Jogú Város Önkormányzata viseli.

**Felelős:** Dr. Nemény András polgármester

Dr. Horváth Attila

Dr. Károlyi Ákos jegyző

(A végrehajtásért:

Nagyné dr. Gats Andrea a Jogi és Képviselői Osztály vezetője)

**Határidő:** folyamatos

**XI.**

**Határozati javaslat**

**……/2020. (VI. 25.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi 2690 hrsz.-ú, Markusovszky Lajos u. 6. szám alatti ingatlanon található Városligeti Sportpálya megközelítőleg 3200 m² nagyságú területének ingyenes használatát engedélyezi a Vas Megyei Szakképzési Centrum Savaria Szakgimnáziuma és Kollégiuma részére 2020. augusztus 1-től 2025. július 31-ig terjedő 5 év határozott időtartamra.

A Közgyűlés az iskola részére ingyenes használatot biztosít az alábbi feltételekkel:

* a terület fenntartásával, üzemeltetésével kapcsolatos költségek a használót terhelik,
* a használó az ingatlant kizárólag a feladatainak ellátására, iskolai szabadtéri sporttevékenység céljára használhatja,
* a használó a terület használatát másnak nem engedheti át,
* az ingatlanrészt az azon folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a területet kiürítve és tisztán, átadáskori állapotban köteles visszaadni.

A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 2020. július 30.